ธปท.เผยสินเชื่อลิสซิงพุ่ง2.03แสนล้านบาท
ธปท.ระบุสินเชื่อประเภทกู้ไปปล่อยกู้ต่อพุ่งพรวด 2.03 แสนล้านบาท จากยอดคงค้างรวมทั้งระบบเพิ่มขึ้น 2.42 แสนล้านบาท ขณะที่สินเชื่อเพื่อการผลิตลดฮวบ&nbsp;
14 พ.ย. 2553

ธปท.ระบุสินเชื่อประเภทกู้ไปปล่อยกู้ต่อพุ่งพรวด 2.03 แสนล้านบาท จากยอดคงค้างรวมทั้งระบบเพิ่มขึ้น 2.42 แสนล้านบาท ขณะที่สินเชื่อเพื่อการผลิตลดฮวบ  
ธนาคารแห่งประเทศไทย(ธปท.) รายงานยอดคงค้างสินเชื่อ แยกตามประเภทธุรกิจของธนาคารพาริชย์ทั้งระบบในช่วงสิ้นไตรมาส 3 ปีนี้ พบว่า ยอดคงค้างโดยรวมอยู่ที่ 8.259 ล้านล้านบาท เพิ่มขึ้นเล็กน้อย 2.42 แสนล้านบาทหรือ 3.02%จากไตรมาสก่อนหน้าที่มี 8.017 ล้านล้านบาท โดยสินเชื่อที่เพิ่มขึ้นส่วนใหญ่เพิ่มขึ้นจากสินเชื่อตัวกลางทางการเงินหรือสินเชื่อที่ธนาคารให้กู้กับธุรกิจประเภทลิสซิงแล้วลิสซิงนำไปปล่อยกู้ให้ประชาชนในช่องทางต่างๆต่อ ที่มียอดคงค้าง 1.98 ล้านล้านบาท เพิ่มขึ้น 2.03 แสนล้านบาทหรือ11.4% 
ส่วนสินเชื่อประเภทอุปโภคบริโภคส่วนบุคคล ซึ่งแบ่งตามวัตถุประสงค์ เช่น เพื่อการซื้อที่ดิน จัดหาที่อยู่อาศัย การเช่าซื้อรถยนต์ การศึกษา การบริโภคเพื่อการอื่น มียอดคงค้าง 1.97 ล้านล้านบาท เพิ่มขึ้น 5.93 หมื่นล้านบาทหรือ 3.1% สินเชื่อขายปลีกขายส่ง 1.007 ล้านล้านบาท เพิ่มขึ้น 1.71 หมื่นล้านบาทหรือ1.72% สินเชื่อโรงแรมและภัตตาคาร 2.59 แสนล้านบาท เพิ่มขึ้น 3,140 ล้านบาทหรือ 1.23%  
ทั้งนี้ เป็นที่น่าสังเกตว่าสินเชื่อที่มียอดคงค้างลดลงล้วนแล้วแต่เป็นกลุ่มที่เกี่ยวข้องกับการผลิตหลักของประเทศ เช่น สินเชื่อเกษตรกรม การล่าสัตว์ และป่าไม้อยู่ที่ 7.28 หมื่นล้านบาท ลดลง 428 ล้านบาทหรือ-0.58% การประมงอยู่ที่ 1.1 หมื่นล้านบาท ลดลง 393ล้านบาทหรือ-3.45% สินเชื่อถ่านหินและเหมืองแร่อยู่ที่ 3.96 หมื่นล้านบาท ลดลง 8,205 ล้านบาทหรือ-17.14% 
ขณะที่ สินเชื่อการผลิตอยู่ที่ 1.6 ล้านล้านบาท ลดลง1.04 หมื่นล้านบาท หรือ-0.65% สินเชื่อการไฟฟ้า แก๊ส และการประปาอยู่ที่ 1.94 แสนล้านบาท ลดลง 343 ล้านบาทหรือ-0.18% สินเชื่อการก่อสร้างอยู่ที่ 1.23 แสนล้านบาท ลดลง 1,061 ล้านบาทหรือ-0.85% สินเชื่อการขนส่ง สถานที่เก็บสินค้าอยู่ที่ 2.13 แสนล้านบาท ลดลง 1,961 ล้านบาท หรือ 0.91% 
ขณะที่ สินเชื่อบริการด้านอสังหาริมทรัพย์ การให้เช่า และบริการธุรกิจอยู่ที่ 4.84 แสนล้านบาท ลดลง 1.84 หมื่นล้านบาทหรือ-3.66% 
ด้าน นายเกริก วณิกกุล รองผู้ว่าการ ด้านเสถียรภาพสถาบันการเงิน ธปท. กล่าวว่า การเพิ่มขึ้นของสินเชื่อตัวกลางทางการเงินมียอดคงค้างเพิ่มขึ้นมากที่สุด น่าจะเป็นเพราะบริษัทลิสซิงมีการกู้เงินมากขึ้นเพื่อไปปล่อยกู้ให้ประชาชนต่อ ซึ่งในภาวะเศรษฐกิจที่ดีขึ้นประชาชนก็มีความต้องการสินเชื่อเพิ่มขึ้นสอดคล้องกัน เป็นเรื่องปกติ อย่างไรก็ตามแนวโน้มสินเชื่อปีนี้ยังขยายตัวได้ดี